paragraph_text: Fear Inoculum peti je studijski album američkog rock sastava Tool. Diskografske kuće Tool Dissectional, Volcano Entertainment i RCA Records objavile su ga 30. kolovoza 2019. godine. Prvi je uradak grupe u trinaest godina jer su njezini članovi od objave 10,000 Daysa naišli na razne kreativne, intimne i legalne poteškoće. Dobio je pohvale kritičara; recenzenti su se uglavnom složili oko toga da je sastav uspješno preradio svoj već uhodan glazbeni stil. Debitirao je na prvom mjestu ljestvice Billboard 200 i tako postao njegov treći album zaredom kojemu je to pošlo za rukom; bio je prodan u više od 270.000 primjeraka u prvom tjednu objave. U prvom se tjednu objave našao i na vrhu pet drugih nacionalnih ljestvica albuma.